**ՀԵՏԱԶՈՏԱԿԱՆ ԱՇԽԱՏԱՆՔ**

**Հետազոտության թեման՝ ՈՒՍՈՒՑՉԻ ՀԱՄԱԳՈՐԾԱԿՑՈՒԹՅՈՒՆԸ ՍՈՎՈՐՈՂՆԵՐԻ ԾՆՈՂՆԵՐԻ ԿԱՄ ՆՐԱՆՑ ՕՐԻՆԱԿԱՆ ՆԵՐԿԱՅԱՑՈՒՑԻՉՆԵՐԻ ՀԵՏ`ՍՈՎՈՐՈՂՆԵՐԻ ԿՐԹՈՒԹՅԱՆ ԿԱԶՄԱԿԵՐՊՄԱՆ ԵՎ ԸՆՏԱՆԵԿԱՆ ԴԱՍՏԻԱՐԱԿՈՒԹՅԱՆ ՀԱՐՑԵՐՈՒՄ**

Հետազոտող ուսուցիչ՝ Աբրահամյան Գայանե Սաշայի

Ա. Օզանյանի անվան N5 հիմնական դպրոց

ԱՐՄԱՎԻՐ 2022

Բովանդակություն

[Ներածություն 3](#_Toc116859512)

[ԳԼՈՒԽ 1. 4](#_Toc116859513)

[ՈՒՍՈՒՑՉԻ ՀԱՄԱԳՈՐԾԱԿՑՈՒՄԸ ՍՈՎՈՐՈՂՆԵՐԻ ԾՆՈՂՆԵՐԻ ԿԱՄ ՆՐԱՆՑ ՕՐԻՆԱԿԱՆ ՆԵՐԿԱՅԱՑՈՒՑԻՉՆԵՐԻ ՀԵՏ`ՍՈՎՈՐՈՂՆԵՐԻ ԿՐԹՈՒԹՅԱՆ ԿԱԶՄԱԿԵՐՊՄԱՆ ԵՎ ԸՆՏԱՆԵԿԱՆ ԴԱՍՏԻԱՐԱԿՈՒԹՅԱՆ ՀԱՐՑԵՐՈՒՄ 4](#_Toc116859514)

[1.1 Գրականության վերլուծություն 4](#_Toc116859515)

[1.2 Կրտսեր դպրոցական տարիքում մտավոր զարգացման խանգարում ունեցող երեխաների հետ աշխատանքի իրականացման հեռանկարները 7](#_Toc116859516)

[Եզրակացություն 10](#_Toc116859517)

[Գրականության ցանկ 11](#_Toc116859518)

# Ներածություն

**Թեման արդի է**, քանզի ճիշտ կրթական միջավայրի ստեղծումը կարևորագույն գործոններից է, որը նպաստում է երեխայի բնականոն զարգացմանն ու նրա՝ որպես հասարակության անդամ և քաղաքացի ձևավորմանը։ Կրթական միջավայրը մարդու սոցիալական աշխարհի անբաժանելի մասն է։ Ուստի դպրոցը երեխայի համար պետք է լինի հարմարավետության կարևոր օբյեկտ։ Այս առումով ուսուցիչների հիմնական նպատակներից մեկը աշակերտների զարգացման համար նպաստավոր միջավայրի ստեղծումն ու բոլորի համար հավասար ու հասանելի պայմանների ու հնարավորությունների ապահովումն է: Այս նպատակի իրագործումը հնարավոր է միայն ծնող-ուսուցիչ ճիշտ ու լիարժեք փոխհարաբերության պայմաններում:

 Ուսումնական միջավայրը պետք է օգնի բացահայտել սովորողի անհատական հետաքրքրությունները, հակումներն ու կարողությունները, զարգացնել այն հմտությունները, որոնք արդեն ի հայտ են եկել նրա հոգեկան տարբեր ոլորտներում Դաստիարակության մեջ կրթական միջավայրի դերը` ու այդ դերում ծնողի կարևորությունը գիտակցող ուսուցիչը մեծ նշանակություն է տալիս նրա դաստիարակչական ազդեցության ուժեղացմանը։

**Աշխատանքի նպատակը`**ուսումնասիրել այն մեթոդներն ու հնարավորությունները, որոնք թույլ կտան ամրապնդել ուսուցիչ-ծնող համագործակցությունը` նպաստելով մտավոր զարգացման խանգարում ունեցող աշակերտների կրթական որակի բարձրացմանը:

**Աշխատանքի խնդիրները`**

* Ուսումնասիրել ուսուցիչ-ծնող համագործակցության առանձնահատկություններն ու կարևորությունը երեխայի դաստիարակության և կրթության կազմակերպման հարցում:
* Հետազոտել` ինչպիսի ազդեցություն ունի մտավոր զարգացման խանգարում ունեցող աշակերտի կրթության դաստիարակության վրա, ուսուցչի կողմից մշակված և կիրառվող ճիշտ մոտեցումներն ու միջոցները ուսուցիչ-ծնող փոխհարաբերության շրջանականերում:

# ԳԼՈՒԽ 1.

# ՈՒՍՈՒՑՉԻ ՀԱՄԱԳՈՐԾԱԿՑՈՒՄԸ ՍՈՎՈՐՈՂՆԵՐԻ ԾՆՈՂՆԵՐԻ ԿԱՄ ՆՐԱՆՑ ՕՐԻՆԱԿԱՆ ՆԵՐԿԱՅԱՑՈՒՑԻՉՆԵՐԻ ՀԵՏ`ՍՈՎՈՐՈՂՆԵՐԻ ԿՐԹՈՒԹՅԱՆ ԿԱԶՄԱԿԵՐՊՄԱՆ ԵՎ ԸՆՏԱՆԵԿԱՆ ԴԱՍՏԻԱՐԱԿՈՒԹՅԱՆ ՀԱՐՑԵՐՈՒՄ

# 1.1 Գրականության վերլուծություն

Երեխաների կրթության և դաստիարակության գործում հիմնական գործոններից մեկը ծնողի ներգրավվածությունն է ուսումնական գործընթացին: Ծնողները սկսում են դաստիարակել իրենց երեխաներին վաղ տարիքից: Մանկապարտեզ ընդունվելիս երեխան ընդլայնում և հարստացնում է այն, ինչն արդեն յուրացրել է տանը ծնողներից։ Այնուհետև դպրոցում սկսվում է կրթական գործընթաց, որի ընթացքում երեխաները ձեռք են բերում գիտելիքներ և ձևավորում իրենց կյանքում անհրաժեշտ հմտությունները։ Այս գործընթացում շատ կարևոր է ծնողների, երեխաների և ուսուցիչների միջև կապը: Կրթական գործընթացի հաջողությունը շատ հաճախ կախված է այն բանից, թե ինչպես են ձևավորվում ուսուցիչների, աշակերտների և ծնողների միջև հարաբերությունները[[1]](#footnote-1):

Երբ ծնողը ներգրավված է զավակի կրթության գործընթացում, աշակերտն ունի ավելի բարձր ակադեմիական առաջադիմություն, քննությունների և թեստերի ավելի լավ արդյունքներ: Այդ նույն ժամանակ բարելավվում է հաճախման ցուցանիշը, աշակերտի մոտ զարգանում են սոցիալական հմտությունները և նրա վարքը դրական է դառնում ինչպես տանը, այնպես էլ դպրոցում: Սրանք այն շատ կարևոր գործոններն են, որոնք ազդում են աշակերտի վրա ինչպես դպրոցում ուսանելիս, այնպես էլ ապագա մասնագիտական գործունեության ընթացքում:

Ծնողների ներգրավվածությունը դրական է անդրադառնում նաև կրթական հաստատության վրա: Ուսումնական գործընթացում ծնողների ակտիվությունը հարստացնում է դպրոցի կուլտուրան և նպաստում է նրա զարգացմանը: Այսպիսով, ավելի լավ արդյունքների հասնելու համար դպրոցը և ուսուցիչը պետք է հետաքրքրված լինեն ծնողների հետ ակտիվ համագործակցմամբ:

Սովորողի բնականոն զարգացման ու դաստիարակության գաղափարն է միավորում ծնողներին և ուսուցիչներին, ուստի համագործակցությունը պետք է ուղղված լինի հենց այդ գաղափարի բնականոն ու արդյունավետ իրականացմանը: Ծնողների ներգրավվածությունը սովորողի դպրոցական կյանքին ոգևորիչ է նաև ուսուցչի համար, քանի որ դժվարությունների առաջացման ժամանակ, վերջինս կարող է հույս դնել ծնողական օգնության վրա: Ծնողի մասնակցությունը իր երեխայի կրթությանը` նշանակում է ծնողների մասնակցություն կանոնավոր, բազմակողմանի կապերում, աշակերտի ուսման գործընթացում և դպրոցի այլևայլ միջոցառումներին: Ծնողներն իրենց երեխաների ուսմնաության գործընթացում ներգրավված են որպես լիիրավ գործընկերներ և մասնակցում են երեխայի կրթության մասին որոշումների ընդունմանը[[2]](#footnote-2):

Պետք է փաստել, որ «ծնող» ասելով չպետք է հասկանալ միայն մայր կամ հայր: Ծնող կարող ենք անվանել այն բոլոր անձանց, ովքեր ներգրավված են երեխայի դաստիարակման գործում: Որպես օրենք, հայրն ու մայրը հոգում են երեխայի դաստիարակման ու կրթության համար, սակայն նրանցից բացի, հաճախ երեխայի դաստիարակման հարցում պատասխանատվություն են կրում տատիկը, պապիկը, մորաքույրը, հորաքույրը, հորեղբայրը, խորթ մայրը, խորթ հայրը, խնամակալը, դայակը և այլն: Այս փաստաթղթում «ծնող» տերմինը նկատի ունի բոլոր այն անձանց, որոնք պատասխանատու են երեխայի դաստիարակման ու բարօրության համար:

Ուսուցիչների և ծնողների միջեւ հարաբերությունները կառուցվում են «միջնորդի» միջոցով, այսինքն` աշակերտի միջոցով, որը ներառված է երկու առանձին գործող միջավայրերում` դպրոցական և ընտանեկան: Օպտիմալ տարբերակում այս երկու միջավայրերը պետք է միաձուլվեն: Ուսուցիչը պետք է դառնա ընտանեկան միջավայրի մի մասը (որպես ծնողների ամենամոտ խորհրդատուն իրենց երեխաների ուսուցման և դաստիարակության հարցերում), իսկ աշակերտի ծնողները ՝ նրա դպրոցական միջավայրի մի մասը (որպես ընդհանուր մանկավարժական գործընթացի մասնակիցներ)։

Միջավայրերի նման միաձուլման դեպքում հնարավոր են իրական փոխըմբռնում, փոխադարձ խնամք, փոխօգնություն և այն ամենը, ինչը կազմում է բարոյական հարաբերությունների մշակույթ ՝ աշակերտի անմիջական շրջապատում:

Կա ևս մեկ հանգամանք, որը չի կարող հաշվի չառնվել ընտանիքի և դպրոցի բարոյական հարաբերություններն ուսումնասիրելիս.դպրոցը կամ զարգացնում է ընտանիքում ամրագրված երեխայի բարոյական հատկանիշները, կամ ստիպված է վերադաստիարակել նրան։ Եվ այս և մյուս դեպքերում ուսուցիչը պետք է իմանա ընտանիքի կոնկրետ բարոյական իրավիճակը, իսկ ծնողները պետք է իմանան ուսուցչի մանկավարժական և բարոյական պահանջները։ Առանց այդ փոխճանաչելիության անհնար է իրականացնել երեխաների բարոյական և կրթական զարգացման մանկավարժական կառավարում, հաջողությամբ իրականացնել մանկավարժության սկզբունքներից մեկը՝ ընտանիքի և դպրոցի պահանջների միասնականության սկզբունքը[[3]](#footnote-3):

# 1.2 Կրտսեր դպրոցական տարիքում մտավոր զարգացման խանգարում ունեցող երեխաների հետ աշխատանքի իրականացման հեռանկարները

**Ի՞ՆՉՊԵՍ ՊԵՏՔ Է ՈՒՍՈՒՑԻՉՆԵՐՆ ԱՇԽԱՏԵՆ ՄՏԱՎՈՐ ԶԱՐԳԱՑՄԱՆ ԽԱՆԳԱՐՈՒՄ ՈՒՆԵՑՈՂ ԵՐԵԽԱՆԵՐԻ ԵՎ ՆՐԱՆՑ ԾՆՈՂՆԵՐԻ ՀԵՏ**

Մտավոր զարգացման խանգարում ունեցող երեխայի հետ մանկավարժական աշխատանքները կազմակերպելիս անհրաժեշտ է հաշվի առնել, որ այս երեխաների զարգացման դինամիկան ընթանում է նույն օրինաչափություններով, ինչ իրենց բնականոն զարգացում ունեցող հասակակիցներինը, պարզապես առավել դանդաղ տեմպերով։ Ցանկալի է տարվա մեջ մի քանի անգամ՝ ուսումնական տարվա սկզբին, մեջտեղում և վերջում, մանկավարժը տարբեր միջոցներով գնահատի այս երեխաների զարգացման գործընթացը՝ ըստ վերևում նշված ցուցանիշների և ոլորտների, ինչը թույլ կտա հստակ պատկերացում ունենալ, թե ինչ ուղղություններով է անհրաժեշտ կազմակերպել աշխատանքները:

Աշխատանքները պլանավորելիս անհրաժեշտ է հաշվի առնել «երեխայի մոտակա զարգացման գոտին», այսինքն՝ երեխայի կողմից մեծահասակի աջակցությամբ յուրացվող գիտելիքների և կարողությունների սահմանագիծը (Выготский, 2016) ։ Ստորև ներկայացվում են մի քանի մեթոդական խորհուրդներ, որոնք կօգնեն մանկավարժին մտավոր զարգացման խանգարում ունեցող երեխաների հետ աշխատանքները կազմակերպել առավել արդյունավետ կերպով.

* Երեխաների հանդեպ պետք է ցուցաբերել անհատական մոտեցում, սակայն դա չպետք է այնքան ընդգծված իրականացվի, որ երեխայի հանդեպ առանձնահատուկ վերաբերմունքը հստակ նկատելի լինի մյուս երեխաների համար։
* Երեխաների հետ հաղորդակցվելիս խոսել հնարավորինս արտահայտիչ և հուզականորեն ընդգծված խոսքով, որպեսզի հնարավոր լինի գրավել երեխաների ուշադրությունը և շարժել հետաքրքրությունը։
* Իրականացվող աշխատանքներում մեծ տեղ հատկացնել ծնողների հետ համագործակցությանը։ Աշխատանքը կառուցել այնպես, որ երկու կողմից երեխային միասնական պահանջներ ներկայացվեն։
* Երեխային տրամադրվող տեղեկատվությունը փորձել փոխանցել՝ օգտագործելով հնարավորինս շատ զգայարաններ (տեսողական, լսողական, համի, հոտի, շոշափողական)։ Հակտապես շատ օգտագործել տեսողական խթանիչներ՝ կիրառելով պայծառ, գունեղ, իրականին հնարավորինս մոտ պատկերներ և տեսանյութեր:
* Երեխաների պատրաստած աշխատանքները ցուցադրել տեսանելի վայրում, որը հասանելի կլինի թե' ծնողներին, թե երեխաներին, ինչը կխթանի նրանց հետաքրքրությունն ու մոտիվացիան։ Ծնողների հետ քննարկել երեխայի հաջողությունները:
* Աշխատանքի ընթացում ուշադիր լինել երեխայի վարքի փոփոխություններին՝ լռությանը, հանգստությանը, պասիվությանը, ագրեսիային, ուրախությանը և այլն։ Դա հնարավորություն կտա հասկանալ երեխայի վարքի փոփոխությունների պատճառները և հետագայում ոչ միան կանխատեսել երեխայի վարքը, այլև ծնողին տեղեկացնել վարքային փոփոխության մասին։

Հետազոտկան աշխատանքը ներկայացնեմ մեկ երեխայի օրինակով:

Անին 8 տարեկան (անունը պայմանական է )

Անին ունի չափավոր աստիճանի մտավոր զարգացման խանգարում՝ զուգակցված հենաշարժողական համակարգի խանգարումով: Անին երկրորդ դասարանի սան է, նա սիրում է նկարել մատներով`ջրաներկով, տուժած են մանր և խոշոր շարժունակությունը: Ընդօրինակում է պարզ շարժումներ, գործողություններ: Տարբերում է միայն դեղին և կարմիր գույները, կարողանում է հաշվել մինչև տասնհինգը: Պրոբլեմային իրավիճակներում լուծումներ չի գտնում: Շախմատի դասերին դժվարությամբ է մասնակցում, միշտ երեխայի կողքին եմ լինում, օգնողի դերում, չի կարողանում սպասել իր հերթին, զիջել ընկերոջը: Սիրում է խաղալ հասակակիցների հետ, հաճախ առանց պատճառի կարող է լաց լինել կամ ծիծաղել, դժվարանում է ընկալել դիմացինի հույզերը և դիմախաղը։

Ծնողի և երեխայի հետ տարված աշխատանքը նպաստել է երեխաի մտավոր կարողությունների զարգացմանը: Անին սկսել է ավելի ընկերասեր դառնալ, փորձում է հասկանալ խաղի կանոնները, իհարկե ոչ ամբողջապես, առավել ուշադիր է և սիրով է մասնակցում դասերին:

Ինչպե˚ս եմ կազմակերպել աշխատանքը`

* Փորձել եմ ներգրավել երեխային դասերին ամբողջ խմբի հետ միասին` կիրառելով շատ դիդակտիկ պարագաներ։
* Տարբեր թեմաների ուսուցման ժամանակ կիրառել եմ հնարավորինս շատ բնական նյութեր և իրավիճակներ, ինչը թույլ կտա ձևավորել ճիշտ պատկերացումներ առարկաների և երևույթների մասին։ Ուսուցանվող նյութը ամրապնդել եմ զուգահեռ կատարվող գործողություններով։
* Ընկալման զարգացման նպատակով կիրառել եմ մասերի բաժանված պատկերներ և խնդրել դրանցից ստանալ ամբողջական պատկերը։ Առաջադրանքի կատարման ընթացքում փորձել եմ չօգնել երեխային, առաջին հերթին թող երեխան փորձի դա անել, թեկուզ սխալ, եթե նա երկար ժամանակ չի ստանում պատկերը կամ չի դրսևորում հետաքրքրություն, օգնել եմ նրան:
* Երեխայի հետ կատարվող ցանկացած աշխատանքի ընթացքում փորել եմ հարստացնել և ամրապնդել երեխայի բառապաշարը։
* Տարբեր պարապմունքների ժամանակ զարգացրել եմ երեխայի մանր մոտորիկան:

# Եզրակացություն

Ընդհանուր առմամբ, մտավոր զարգացման խանգարում ունեցող երեխաների հոգեկան բոլոր գործընթացները չափազանց դանդաղ և առանձնահատուկ են զարգանում։ Արդեն կյանքի առաջին տարում այս երեխաները տարբերվում են շարժողական գործառույթների անբավարար ակտիվությամբ: Դա ազդում է նաև զգայաշարժողական ռեակցիաների և տեսաշարժողական կոորդինացիայի ձևավորման վրա։ Նրանց շարժումները թույլ են համակարգված, հաճախ չափազանց դանդաղեցված են կամ հակառակը՝ իմպուլսիվ են։ Շարժողական ոլորտի խանգարումները և ցածր ճանաչողական ակտիվությունը անդրադառնում են նաև մտավոր զարգացման խանգարում ունեցող երեխաների գործունեության, մասնավորապես՝ խաղային գործունեության զարգացման վրա։ Ուշացումով են ձևավորվում նաև ինքնասպասարկման ամենապարզ հմտությունները:

 Որպես կանոն՝ նաև երկար ժամանակ չի առանձնանում նրանց առաջատար ձեռքը, տուժած է լինում երկու ձեռքերի համաձայնեցված գործունեություն: Նույնիսկ ավագ նախադպրոցական տարիքում այս երեխաները հաճախ միայն մանիպուլյացիաներ են կատարում առարկաների հետ և դրանք ըստ նշանակության և գործառույթի դժվարանում են կիրառել։ Ակտիվության ընդհանուր մակարդակի իջեցումը ազդում է նաև զգայական ոլորտի և ընկալման զարգացման վրա:

 Կրտսեր դպրոցական տարիքում նրանց տեսողական ընկալումը բավարար տարբերակված չէ, բնորոշվում է գլոբալությունը, անկարողությունը տեսողության միջոցով առանձնացնել առարկաների առանձին մասերը և բաղադրիչնեչը: Նման պատկեր է նկատվում նաև առարկաների շոշափողական ընկալման ընթացքում:

# Գրականության ցանկ

1. «Ծնողների ներգրավվածությունը» Հանձնարարականներ տնօրենների և ուսուցիչների համար, Թբիլիսի 2015թ:
2. Ազատյան Թ., Ազարյան Ռ., Հարությունյան Մ., Մարության Մ., Մուրադյան Ս., Մանուկյան Ա., Կաֆյան Է., Սվաջյան Ա., Հոգեֆիզիկական զարգացման խանգարումներ ունեցող երեխաների մանկավարժական աջակցություն, Երևան, Ասողիկ, 2017։
3. Ազատյան Թ., Մտավոր հետամնաց երեխաների տարածական կողմնորոշման զարգացման միջոցները /Ուսումնամեթոդական ձեռնարկ/, Երևան, Էդիտ Պրինտ, 2012,։
4. Սվաջյան Ա., Սահմանափակ կարողություններով 5-7 տարեկան երեխաների դպրոցական ուսուցմանը նախապատրաստման ծրագիր, Երևան, Զանգակ-97, 2005։
5. Бунеев Р., Бунеева Е., Кислова Т. (2020). По дороге к Азбуке. Пособие для дошкольников. В 5-ти частях., М., Издательство: Баласс. 5. Варенова Т.В. «Теория и практика коррекционной педагогики». Минск «Асар», 2003 г.
6. Воспитание детей в школе: новые подходы и новые технологии / Под ред. Н.Е. Щурковой. – М.: Новая школа, 2004.
7. Сманцер А.П. Гуманизация педагогического процесса в современной средней школе: учебное пособие. – Минск: БГУ, 2010.
1. Воспитание детей в школе: новые подходы и новые технологии / Под ред. Н.Е. Щурковой. – М.: Новая школа, 2004. [↑](#footnote-ref-1)
2. «Ծնողների ներգրավվածությունը» Հանձնարարականներ տնօրենների և ուսուցիչների համար, Թբիլիսի 2015թ: [↑](#footnote-ref-2)
3. . Сманцер А.П. Гуманизация педагогического процесса в современной средней школе: учебное пособие. – Минск: БГУ, 2010. [↑](#footnote-ref-3)